CELEX: 52020PC0832
Language: da
Date: 2021-01-27
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Det Blandede Udvalg, der er nedsat ved artikel 164 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, til vedtagelsen af en afgørelse om ændring af protokollen om Irland/Nordirland til nævnte aftale

EUROPA-KOMMISSIONEN
            Bruxelles, den 27.1.2021
            COM(2020) 832 final/2
            2020/0367(NLE)
            COM(2020) 832 final of 10.12.2020 downgraded on 27.1.2021.
            Forslag til
            RÅDETS AFGØRELSE 
            om den holdning, der skal indtages på Den Europæiske Unions vegne i Det Blandede Udvalg, der er nedsat ved artikel 164 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, til vedtagelsen af en afgørelse om ændring af protokollen om Irland/Nordirland til nævnte aftale
            
               
         
         
            
               BEGRUNDELSE
            
            
               1.Forslagets genstand
            
            
               Kommissionen foreslår, at Rådet fastlægger den holdning, der skal indtages på Unionens vegne i Det Blandede Udvalg, der er nedsat ved aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab ("udtrædelsesaftalen"), til Det Blandede Udvalgs afgørelse om ændring af nævnte aftale.
            
            
               2.Baggrund for forslaget
            
            
               2.1.Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab
            
            
               Udtrædelsesaftalen fastsætter ordningerne for Det Forenede Kongeriges velordnede udtræden af Unionen og Euratom. Udtrædelsesaftalen trådte i kraft den 1. februar 2020.
            
            
               2.2.Det Blandede Udvalg
            
            
               Det Blandede Udvalg, der er nedsat i henhold til udtrædelsesaftalens artikel 164, stk. 1, består af repræsentanter for Unionen og Det Forenede Kongerige. Formandskabet varetages i fællesskab af Unionen og Det Forenede Kongerige. Bilag VIII til udtrædelsesaftalen fastsætter forretningsordenen for Det Blandede Udvalg. Det Blandede Udvalg træder sammen mindst én gang om året eller på Unionens eller Det Forenede Kongeriges anmodning, og det fastsætter sin mødekalender og sin dagsorden efter fælles overenskomst. 
            
            
               Det Blandede Udvalgs opgaver er fastlagt i udtrædelsesaftalens artikel 164 og består primært i:
            
            
               ·at føre tilsyn med gennemførelsen og anvendelsen af aftalen direkte eller gennem det arbejde, der varetages af specialudvalgene, som rapporterer til det
            
            
               ·at vedtage afgørelser og fremsætte henstillinger, bl.a. ændringer til aftalen i de tilfælde, der er fastsat i aftalen
            
            
               ·at forhindre de problemer og bilægge de tvister, der eventuelt måtte opstå med hensyn til fortolkningen og anvendelsen af aftalen.
            
            
               2.3.Den påtænkte retsakt, der skal vedtages af Det Blandede Udvalg
            
            
               Det Blandede Udvalg kan vedtage afgørelser om ændring af udtrædelsesaftalen, jf. aftalens artikel 164, stk. 5, litra d), for at korrigere fejl, rette op på udeladelser eller andre mangler eller håndtere situationer, der ikke kunne forudses på tidspunktet for denne aftales undertegnelse, forudsat at ændringerne ikke ændrer væsentlige elementer i aftalen.
            
            
               Formålet med den påtænkte afgørelse er at rette op på fejl, som ikke ændrer de væsentlige elementer i udtrædelsesaftalen.
            
            
               Den påtænkte afgørelse får bindende virkning for parterne i henhold til udtrædelsesaftalens artikel 166, stk. 2. I overensstemmelse med regel 9 i forretningsordenen skal afgørelser vedtaget af Det Blandede Udvalg angive datoen for deres ikrafttræden.
            
            
               3.Den holdning, der skal indtages på Unionens vegne
            
            
               Berigtigelse af bilag 2 til protokollen om Irland/Nordirland
            
            
               Protokollen om Irland/Nordirland er udarbejdet for at tage højde for de særlige forhold på øen Irland i forbindelse med Det Forenede Kongeriges udtræden af Unionen. Den indeholder bestemmelser, der tager sigte på at undgå en hård grænse mellem Irland og Nordirland, og bestemmelser vedrørende Nordirlands tilpasning til et begrænset sæt regler, der vedrører Unionens indre marked for varer. Bilag 2 til protokollen indeholder en liste over de EU-retlige bestemmelser, der henvises til i protokollens artikel 5, stk. 4, og som i denne forbindelse finder anvendelse på Nordirland. To retsakter, som forpligter fabrikanter af nye lette erhvervskøretøjer til gradvist at nedbringe de gennemsnitlige specifikke CO2-emissioner fra alle nye køretøjer, der registreres i Unionen, er ved en fejl blevet opført i nævnte bilag, selv om de ikke vedrører omsætning af varer i Unionen. 
            
         
         
            
               4.Retsgrundlag
            
            
               4.1.Proceduremæssigt retsgrundlag
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Den retsakt, som Det Blandede Udvalg skal vedtage, er en retsakt, der har retsvirkninger. Den påtænkte retsakt får bindende virkning for parterne i henhold til aftalens artikel 166, stk. 2. 
            
            
               Den påtænkte retsakt hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               Det eneste formål med og indholdet af den påtænkte retsakt vedrører på den ene side en ændring af aftalen for at rette op på udeladelser og mangler, idet væsentlige elementer dog ikke ændres, og på den anden side en ændring af aftalen vedrørende et element, som udtrykkeligt skal ændres i henhold til aftalen.
            
            
               Indgåelsen af aftalen var baseret på artikel 50, stk. 2, i traktaten om Den Europæiske Union.
            
            
               I overensstemmelse med det grundlæggende princip om, at en retsakt kun kan ændres ved en retsakt af samme art, er det materielle retsgrundlag for forslaget til afgørelse derfor artikel 50, stk. 2, i traktaten om Den Europæiske Union.
            
            
               4.2.Materielt retsgrundlag
            
            
               Protokollen om Nordirland, som blev indgået på grundlag af artikel 50, gennemføres ved afgørelsen om 'berigtigelser". Da protokollen om Nordirland er en handelsaftale mellem EU og Det Forenede Kongerige for så vidt angår Nordirland er retsgrundlaget også artikel 207 i TEUF.
            
            
               Det materielle retsgrundlag for den foreslåede afgørelse er derfor artikel 50 i TEU og artikel 207 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 50 i TEU og artikel 207 i TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da Det Blandede Udvalgs afgørelse ændrer udtrædelsesaftalen, bør den offentliggøres i Den Europæiske Unions Tidende efter vedtagelsen.
            
            
               2020/0367 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Det Blandede Udvalg, der er nedsat ved artikel 164 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, til vedtagelsen af en afgørelse om ændring af protokollen om Irland/Nordirland til nævnte aftale
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Union, særlig artikel 50, stk. 2, 
            
            
               under henvisning til traktaten om Den Europæiske Unions funktionsmåde, særlig artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab ("udtrædelsesaftalen") blev indgået af Unionen ved Rådets afgørelse (EU) 2020/135
                  1
                 af 30. januar 2020 og trådte i kraft den 1. februar 2020. 
            
            
               (2)Ved udtrædelsesaftalens artikel 164, stk. 5, litra d), tillægges Det Blandede Udvalg beføjelser til at vedtage afgørelser om ændring af nævnte aftale, forudsat at sådanne ændringer er nødvendige for at korrigere fejl, rette op på udeladelser eller andre mangler eller håndtere situationer, der ikke kunne forudses på tidspunktet for aftalens undertegnelse, og forudsat at sådanne afgørelser ikke ændrer de væsentlige elementer i aftalen. Afgørelser, der vedtages af Det Blandede Udvalg, er i henhold til udtrædelsesaftalens artikel 166, stk. 2, bindende for Unionen og Det Forenede Kongerige. Unionen og Det Forenede Kongerige er forpligtet til at gennemføre sådanne afgørelser, som har samme retsvirkning som udtrædelsesaftalen. I henhold til udtrædelsesaftalens artikel 182 udgør protokollen om Irland/Nordirland en integrerende del af aftalen.
            
            
               (3)Ved en fejl er to retsakter om præstationsnormer for nye personbilers og varevognes CO2-emissioner i Unionen blevet opført i punkt 9 i bilag 2 til protokollen om Irland/Nordirland. I modsætning til den øvrige lovgivning, der er opført i bilag 2 og gjort gældende ved artikel 5, stk. 4, i protokollen om Irland/Nordirland, vedrører de to forordninger ikke omsætning af varer i Unionen. De bør derfor udgå af nævnte bilag. 
            
            
               (4)En retsakt om engangsplast vedrører omsætningen af sådanne varer og varers frie bevægelighed, men kun delvist. Det er kun de bestemmelser, der er essentielle for anvendelsen af reglerne for det indre marked for så vidt angår Nordirland, der bør opføres i bilag 2 til protokollen. 
            
            
               (5)Det Blandede Udvalg bør vedtage en afgørelse i henhold til udtrædelsesaftalens artikel 164, stk. 5, litra d), for at rette op på disse fejl. 
            
            
               (6)Den holdning, der skal indtages på Unionens vegne i Det Blandede Udvalg, bør derfor fastlægges —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i Det Blandede Udvalg, der er nedsat ved udtrædelsesaftalen, til den afgørelse, som Det Blandede Udvalg skal træffe i henhold til aftalens artikel 164, stk. 5, litra d), er derfor, at følgende ændringer af udtrædelsesaftalen skal foretages:
            
            
               I bilag 2 til protokollen om Irland/Nordirland udgår følgende to retsakter under punkt "9. Motorkøretøjer, herunder landbrugs- og skovbrugstraktorer" efter punktet "Europa-Parlamentets og Rådets forordning (EU) 2015/758 af 29. april 2015 om typegodkendelseskrav for indførelse af et køretøjsmonteret eCall-system, der er baseret på 112-tjenesten, og om ændring af direktiv 2007/46/EF":
            
            
               –"Europa-Parlamentets og Rådets forordning (EF) nr. 443/2009 af 23. april 2009 om fastsættelse af præstationsnormer for nye personbilers emissioner inden for Fællesskabets integrerede tilgang til at nedbringe CO2-emissionerne fra personbiler og lette erhvervskøretøjer"
                  2
                og 
            
            
               –"Europa-Parlamentets og Rådets forordning (EU) nr. 510/2011 af 11. maj 2011 om fastsættelse af præstationsnormer for nye lette erhvervskøretøjers emissioner inden for Unionens integrerede tilgang til nedbringelse af CO2-emissionerne fra personbiler og lette erhvervskøretøjer"
                  3
               .
            
            
               I bilag 2 til protokollen indsættes følgende meddelelse under punkt "25. Affald" efter punktet "Europa-Parlamentets og Rådets direktiv (EU) 2019/904 af 5. juni 2019 om reduktion af visse plastprodukters miljøpåvirkning":
            
            
               "I forbindelse med anvendelsen af disse artikler og dele på og i Det Forenede Kongerige for så vidt angår Nordirland skal enhver henvisning til "3. juli 2021" i artikel 4, stk. 1, artikel 14 og artikel 17, stk. 1, læses som "1. januar 2022". Artikel 2, 3, 14 og 17, og del F i bilaget finder kun anvendelse for så vidt som de vedrører artikel 4-7."
            
            
               I bilag 2 til protokollen om Irland/Nordirland tilføjes følgende bestemmelser under punkt "25. Affald":
            
         
         
            
               –Artikel 2-7, 14 og 17 samt del A, B, C, D og F i bilaget til Europa-Parlamentets og Rådets direktiv (EU) 2019/904 af 5. juni 2019 om reduktion af visse plastprodukters miljøpåvirkning
                  4
               .
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 29 af 31.1.2020, s. 1. 
               
               
                  
                     (2)
                  
                        EUT L 140 af 5.6.2009, s. 1.
               
               
                  
                     (3)
                  
                        EUT L 145 af 31.5.2011, s. 1.
               
               
                  
                     (4)
                  
                        EUT L 155 af 12.6.2019, s. 1.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 27.1.2021
            COM(2020) 832 final/2
            COM(2020) 832 final of 10.12.2020 downgraded on 27.1.2021.
            BILAG 
            til
            Forslag til Rådets afgørelse
            om den holdning, der skal indtages på Den Europæiske Unions vegne i Det Blandede Udvalg, der er nedsat ved artikel 164 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, til vedtagelsen af en afgørelse om ændring af protokollen om Irland/Nordirland til nævnte aftale
            
               
         
         
            
               BILAG 
            
            
               Afgørelse nr. .../2020 vedtaget af Det Blandede Udvalg, der er nedsat ved aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab
            
            
            
               af [dato] 2020
            
            
            
               om ændring af protokollen om Irland/Nordirland til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab ("IE/NI-protokollen")
            
            
            
               DET BLANDEDE UDVALG HAR — 
            
            
            
               under henvisning til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab ("udtrædelsesaftalen"), særlig artikel 164, stk. 5, litra d), og 
            
            
            
               ud fra følgende betragtninger:
            
            
            
               (1)Ved udtrædelsesaftalens artikel 164, stk. 5, litra d), tillægges Det Blandede Udvalg, der er nedsat ved nævnte aftales artikel 164, stk. 1, beføjelser til at vedtage afgørelser om ændring af aftalen, forudsat at sådanne ændringer er nødvendige for at korrigere fejl, rette op på udeladelser eller andre mangler eller håndtere situationer, der ikke kunne forudses på tidspunktet for aftalens undertegnelse, og forudsat at sådanne afgørelser ikke ændrer væsentlige elementer i aftalen. Afgørelser, der vedtages af Det Blandede Udvalg, er i henhold til udtrædelsesaftalens artikel 166, stk. 2, bindende for Unionen og Det Forenede Kongerige. Unionen og Det Forenede Kongerige er forpligtet til at gennemføre sådanne afgørelser, som har samme retsvirkning som udtrædelsesaftalen. 
            
            
            
               (2)I henhold til udtrædelsesaftalens artikel 182 udgør protokollen om Irland/Nordirland ("protokollen") en integrerende del af aftalen. 
            
            
            
               (3)To retsakter om præstationsnormer for nye personbilers og varevognes CO2-emissioner i Unionen, som er opført under punkt 9 i bilag 2 til protokollen og gjort gældende på og i Det Forenede Kongerige for så vidt angår Nordirland ved protokollens artikel 5, stk. 4, vedrører ikke markedsføring af sådanne køretøjer i Unionen. De bør derfor udgå af bilag 2 til protokollen. 
            
            
         
         
            
               (4)Otte retsakter, som er væsentlige for anvendelsen af reglerne for det indre marked for varer for så vidt angår Nordirland, og som blev udeladt på tidspunktet for vedtagelsen, bør tilføjes til bilag 2 til protokollen. 
            
            
            
               (5)For at præcisere anvendelsesområdet for visse retsakter, der allerede er opført i bilag 2 til protokollen, bør der tilføjes tre meddelelser til bilaget — 
            
            
            
               VEDTAGET DENNE AFGØRELSE:
            
            
               Artikel 1
            
            
               I bilag 2 til protokollen foretages følgende ændringer:
            
            
            
               1.under punkt "9. Motorkøretøjer, herunder landbrugs- og skovbrugstraktorer" udgår følgende punkter:
            
            
               "–
                     Europa-Parlamentets og Rådets forordning (EF) nr. 443/2009 af 23. april 2009 om fastsættelse af præstationsnormer for nye personbilers emissioner inden for Fællesskabets integrerede tilgang til at nedbringe CO2-emissionerne fra personbiler og lette erhvervskøretøjer
            
            
               "–
                     Europa-Parlamentets og Rådets forordning (EU) nr. 510/2011 af 11. maj 2011 om fastsættelse af præstationsnormer for nye lette erhvervskøretøjers emissioner inden for Unionens integrerede tilgang til nedbringelse af CO2-emissionerne fra personbiler og lette erhvervskøretøjer"
            
            
            
               2.under punkt "6. Forordninger om bilaterale beskyttelsesforanstaltninger" tilføjes følgende punkt: 
            
            
               "–
                     Europa-Parlamentets og Rådets forordning (EU) 2019/287 af 13. februar 2019 om iværksættelse af bilaterale beskyttelsesklausuler og andre mekanismer for midlertidig tilbagetrækning af præferencer i visse handelsaftaler mellem Den Europæiske Union og tredjelande
                  1
               "
            
            
            
               3.under punkt "23. Kemikalier og kemiske produkter" tilføjes følgende punkt:
            
            
               "–
                     Rådets forordning (EF) nr. 111/2005 om regler for overvågning af handel med narkotikaprækursorer mellem Unionen og tredjelande
                  2
               *"
            
            
            
               4.under punkt "25. Affald" tilføjes følgende punkt: 
            
            
               "–
                     Artikel 2-7, 14 og 17 samt del A, B, C, D og F i bilaget til Europa-Parlamentets og Rådets direktiv (EU) 2019/904 af 5. juni 2019 om reduktion af visse plastprodukters miljøpåvirkning
                  3
               *"
            
         
         
            
            
               5.under punkt "29. Fødevarer — generelt" tilføjes følgende punkt: 
            
            
               "–
                     Europa-Parlamentets og Rådets direktiv 2011/91/EU af 13. december 2011 om angivelser af eller mærker til identifikation af et bestemt levnedsmiddelparti
                  4
               " 
            
            
            
               6.under punkt "42. Plantereproduktionsmateriale" tilføjes følgende punkter: 
            
            
               "–
                     Rådets direktiv 66/401/EØF af 14. juni 1996 om handel med frø af foderplanter
                  5
               
            
            
               –
                     Rådets direktiv 98/56/EF af 20. juli 1998 om afsætning af prydplanteformeringsmateriale
                  6
               
            
            
               –
                     Rådets direktiv 2008/72/EF af 15. juli 2008 om afsætning af plantemateriale og formeringsmateriale af grøntsagsplanter bortset fra frø
                  7
               " 
            
            
            
               7.under punkt "47. Andre" tilføjes følgende punkt:
            
            
               "–
                     Europa-Parlamentets og Rådets forordning (EU) 2019/880 om indførsel og import af kulturgenstande."
            
            
            
               8.under punkt "4. Generelle handelsrelaterede aspekter", efter punktet "Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008" indsættes følgende meddelelse: 
            
            
               "Uanset at toldpræferencerne for berettigede lande finder anvendelse i Det Forenede Kongerige for så vidt angår Nordirland i henhold til Unionens arrangement med generelle toldpræferencer, skal:
            
            
               –henvisningen til "medlemsstater" i artikel 9, stk. 1, litra c), nr. ii), og i kapitel VI [beskyttelses- og overvågningsbestemmelser] i forordning (EU) nr. 978/2012 ikke fortolkes som omfattende Det Forenede Kongerige for så vidt angår Nordirland 
            
            
               –henvisningen til "Unionens marked" i artikel 2, litra k), og i kapitel VI [beskyttelses- og overvågningsbestemmelser] i forordning (EU) nr. 978/2012 ikke fortolkes som omfattende Det Forenede Kongeriges marked for så vidt angår Nordirland og
            
            
               –henvisningerne til "EU-producenter" og til "EU-erhvervsgrenen" i forordning (EU) nr. 978/2012 ikke fortolkes som omfattende hverken producenterne eller erhvervsgrenen i Det Forenede Kongerige for så vidt angår Nordirland."
            
            
            
               9.under punkt "5. Handelspolitiske beskyttelsesinstrumenter", indsættes umiddelbart efter overskriften følgende meddelelse:
            
            
               "Uanset at Unionens handelsbeskyttelsesforanstaltninger finder anvendelse i Det Forenede Kongerige for så vidt angår Nordirland, skal henvisningerne til "medlemsstaterne" og "Unionen" i forordning (EU) 2016/1036, (EU) 2016/1037, (EU) 2015/478 og (EU) 2015/755 ikke fortolkes som omfattende Det Forenede Kongerige for så vidt angår Nordirland. Desuden må importører, der har betalt den antidumping- eller udligningstold, som Unionen har pålagt ved import af varer, der blev fortoldet i Nordirland, udelukkende anmode om tilbagebetaling af sådanne afgifter i henhold til artikel 11, stk. 8, i forordning (EU) 2016/1036 henholdsvis artikel 21 i forordning (EU) 2016/1037."
            
         
         
            
            
               10.under punkt "6. Forordninger om bilaterale beskyttelsesforanstaltninger", indsættes umiddelbart efter overskriften følgende meddelelse:
            
            
               "Uanset at Unionens bilaterale beskyttelsesforanstaltninger finder anvendelse i Det Forenede Kongerige for så vidt angår Nordirland, skal henvisningerne til "medlemsstaterne" og "Unionen" i de forordninger, der er anført nedenfor, ikke fortolkes som omfattende Det Forenede Kongerige for så vidt angår Nordirland."
            
            
            
               11.under punkt "25. Affald" efter punktet "Europa-Parlamentets og Rådets direktiv (EU) 2019/904 af 5. juni 2019 om reduktion af visse plastprodukters miljøpåvirkning" indsættes følgende meddelelse: 
            
            
               "I forbindelse med anvendelsen af disse artikler og dele på og i Det Forenede Kongerige for så vidt angår Nordirland skal enhver henvisning til "3. juli 2021" i artikel 4, stk. 1, artikel 14 og artikel 17, stk. 1, læses som "1. januar 2022". Artikel 2, 3, 14 og 17, og del F i bilaget finder kun anvendelse for så vidt som de vedrører artikel 4-7."
            
            
            
               Artikel 2
            
            
               Denne afgørelse træder i kraft dagen efter vedtagelsen.
            
            
            
               Udfærdiget i …, den …
            
            
               På Det Blandede Udvalgs vegne 
            
            
               Formænd
            
            
         
         
            
                  
                     (1)
                  
                        EUT L 53 af 22.2.2019, s. 1.
               
               
                  
                     (2)
                  
                        EUT L 22 af 26.1.2005, s. 1.
               
               
                  
                     (3)
                  
                        EUT L 155 af 12.6.2019, s. 1.
               
               
                  
                     (4)
                  
                        EUT L 334 af 16.12.2011, s. 1.
               
               
                  
                     (5)
                  
                        EFT 125 af 11.7.1966, s. 2298, den danske specialudgave: Serie I, bind 1965-1966, s. 132.
               
               
                  
                     (6)
                  
                        EFT L 226 af 13.8.1998, s. 16.
               
               
                  
                     (7)
                  
                        EUT L 205 af 1.8.2008, s. 28.